10/8/2009
 Κολέγια: Κινητοποιήσεις σχεδιάζει η ακαδημαϊκή κοινότητα 
 Ανησυχίες πανεπιστημιακών και πρυτάνεων για τις εξελίξεις στον χώρο της μεταλυκειακής εκπαίδευσης               Της Χαράς Καλημέρη
Σε θέση μάχης βρίσκεται η ακαδημαϊκή κοινότητα σχεδιάζοντας κινητοποιήσεις με την έναρξη του ακαδημαϊκού έτους ενάντια στην αναγνώριση των κολεγίων. Την ανησυχία πανεπιστημιακών και πρυτάνεων για τις εξελίξεις στο χώρο της μεταλυκειακής εκπαίδευσης, ενέτειναν οι σοβαρές καταγγελίες για αδιαφανείς διαδικασίες αδειοδότησης των κολεγίων που διατύπωσε ο πρόεδρος της Νομικής του Πανεπιστημίου Αθηνών Θ. Φορτσάκης υποβάλλοντας την παραίτησή του από την Επιτροπή Αξιολόγησης και Ελέγχου Κολεγίων.
Έτσι, η ομοσπονδία των πανεπιστημιακών (ΠΟΣΔΕΠ) ζητά από το υπουργείο Παιδείας να προχωρήσει άμεσα στην απόσυρση του άρθρου 10 που ορίζει τις προϋποθέσεις που πρέπει να πληρούν τα κολέγια για να συνεργάζονται με ευρωπαϊκά πανεπιστήμια, αλλά και στην εγκαθίδρυση αξιόπιστων θεσμών επαγγελματικής πιστοποίησης με τη συνέργια των ιδρυμάτων ανώτατης εκπαίδευσης και των επαγγελματικών ενώσεων. Επίσης, η ΠΟΣΔΕΠ ζητεί ο ορισμός του μέλους ΔΕΠ καθώς και του αναπληρωτή του στην Επιτροπή Κολεγίων να γίνει μετά από κοινή απόφασή της με τη Σύνοδο Πρυτάνεων προκειμένου να διασφαλιστεί η αντικειμενικότητα της διαδικασίας.
Σε διαφορετική περίπτωση, τονίζουν οι πανεπιστημιακοί, η χορήγηση των αδειών λειτουργίας στα κολέγια θα γίνει με «εικονικούς ελέγχους» από μια επιτροπή «με έντονη την παρουσία των ανθρώπων των κολεγίων, της γκρίζας αγοράς της παραπαιδείας και του στενού πολιτικού περιβάλλοντος του υπουργού».

Διαβεβαιώσεις
Κύκλοι του υπουργού Παιδείας, πάντως, διαβεβαιώνουν για τη νομιμότητα των διαδικασιών και υποστηρίζουν πως ο κ. Σπηλιωτόπουλος είχε σκοπό να ζητήσει την απομάκρυνση του κ. Φορτσάκη από την Επιτροπή μετά από πληροφορίες πως η νομική εταιρεία της οποίας είναι ιδιοκτήτης είχε επαφές με κολέγια που επιθυμούν να λάβουν άδεια λειτουργίας προκειμένου να αναλάβει τη νομική εκπροσώπησή τους.
Σημειώνεται ότι μετά τη χορήγηση αδειών ίδρυσης σε 33 κολέγια, το επόμενο κρίσιμο βήμα είναι η χορήγηση αδειών λειτουργίας. Σύμφωνα με πληροφορίες, η διαδικασία αυτή δεν αναμένεται να ολοκληρωθεί εντός της προβλεπόμενης προθεσμίας (δηλαδή έως τις 31 Αυγούστου) και η ανακοίνωση των κολεγίων που τελικά θα λάβουν άδεια ώστε να λειτουργήσουν από την επόμενη χρονιά θα γίνει τον Σεπτέμβριο.
Οι αντιδράσεις από την πλευρά των πανεπιστημίων αναμένονται έντονες, πόσο μάλλον που κατόπιν θα πρέπει να εκδοθεί προεδρικό διάταγμα για την αναγνώριση των επαγγελματικών δικαιωμάτων των αποφοίτων (όπως επιτάσσει η ευρωπαϊκή οδηγία 36/05). Πληροφορίες αναφέρουν ότι το υπουργείο Παιδείας, στο προεδρικό διάταγμα θα περιοριστεί στην? αντιγραφή της κοινοτικής οδηγίας βάσει της οποίας τα πτυχία που απονέμουν τα ελληνικά κολέγια είναι ίδια με αυτά που δίνονται στο κράτος όπου έχει έδρα το συνεργαζόμενο ΑΕΙ και εξασφαλίζουν τα ίδια επαγγελματικά δικαιώματα.